नयी दिल्ली। विदेशी बाजारों में आयी तेजी के कारण बीते सप्ताह दिल्ली सर्राफा बाजार में सोना 175 रुपये मजबूत होकर डेढ़ सप्ताह के उच्चतम स्तर 31250 रुपये प्रति दस ग्राम पर पहुंच गया। अंतरराष्ट्रीय गिरावट से चाँदी 150 रुपये कमजोर होकर एक महीने के निचले स्तर 45975 रुपये प्रति किलोग्राम पर आ गयी। लंदन एवं न्यूयॉर्क से प्राप्त जानकारी के अनुसार सोना हाजिर 8.74 डॉलर चढ़कर 1345.90 डॉलर प्रति औंस पर पहुंच गया।अमेरिकी सोना वायदा भी पांच डॉलर की तेजी के साथ 1347.80 डॉलर प्रति औंस बोला गया। विश्लेषकों के अनुसार अमेरिका में फेडरल रिजर्व द्वारा ब्याज दरों में बढ़ोतरी संबंधी संकेतों का पूरे सप्ताह कीमती धातुओं पर असर रहा है। कमजोर आर्थिक आंकड़ों के बाद वृद्धि की आशंका कमजोर पड़ने से जहां इनकी कीमतों को समर्थन मिला, वहीं न्यूयॉर्क फेड और सैन फ्रांसिस्को फेड के अध्यक्षों द्वारा ब्याज दर बढ़ाने के पक्ष में आये बयानों से इनपर दबाव रहा। इस दौरान लंदन में चाँदी हाजिर 0.58 डॉलर गिरकर 19.30 डॉलर प्रति औंस पर आ गयी।